กองทุนรวมโครงสร้างพื้นฐานเตรียมขายปลายเดือนมิ.ย.
กองทุน EGATIF เตรียมขายปลายเดือน มิ.ย. นี้ คาดปันผลมากกว่าหุ้นกู้ของ กฟผ. ที่เฉลี่ย 4.7% ยื่นขอ ก.ล.ต. จัดความเสี่ยงเท่าตราสารหนี้
29 เม.ย. 2558

กองทุน EGATIF เตรียมขายปลายเดือน มิ.ย. นี้ คาดปันผลมากกว่าหุ้นกู้ของ กฟผ. ที่เฉลี่ย 4.7% ยื่นขอ ก.ล.ต. จัดความเสี่ยงเท่าตราสารหนี้
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงไทย ในฐานะผู้จัดการกองทุนรวมโครงสร้างพื้นฐาน โรงไฟฟ้าพระนครเหนือ ชุดที่ 1 การไฟฟ้าฝ่ายผลิตแห่งประเทศไทย (EGATIF) กล่าวว่า กองทุนจะลงทุนในสิทธิรายได้ค่าความพร้อมจ่ายของโรงไฟฟ้าพระนครเหนือ ชุดที่ 1 ระยะเวลา 20 ปี มูลค่ากองทุนประมาณ 2 หมื่นล้านบาท เสนอขายนักลงทุนสถาบันและรายย่อย 75%
"กองทุนจะมีรายได้ค่อนข้างนิ่งและความเสี่ยงต่ำมาก เพราะเป็นรายได้จากความพร้อมในการจ่ายไฟ โดยไม่มีค่าใช้จ่ายเลย จากการประมาณการรายได้หลังหักค่าใช้จ่ายของกองทุน ใน 12 เดือนแรกอยู่ที่ 1,745 ล้านบาท และตั้งใจจะจ่ายปันผลมากกว่า 90% อย่างน้อยปีละ 2 ครั้ง ทำให้กองทุนนี้มีความใกล้เคียงกับตราสารหนี้ แต่จะจ่ายคืนเงินต้นพร้อมเงินปันผล" นางชวินดา กล่าว
พร้อมกันนี้ นางชวินดา ยังเปิดเผยว่า ได้ยื่นขอให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้จัดระดับความเสี่ยงของกองทุนในระดับ 5 เท่ากับกองทุนตราสารหนี้
นายสุนชัย คำนูณเศรษฐ์ ผู้ว่าการ การไฟฟ้าฝ่ายผลิตแห่งประเทศไทย (กฟผ.) กล่าวว่า โรงไฟฟ้าพระนครเหนือ ชุดที่ 1 เป็นโรงไฟฟ้าที่ใหม่ที่สุดของ กฟผ. โดยมีกำลังการผลิตไฟฟ้าตามสัญญาอยู่ที่ 670 เมกะวัตต์ และตั้งอยู่ในพื้นที่ที่มีความต้องการใช้ไฟสูง
"ที่ผ่านมา กฟผ. มีต้นทุนในการระดมทุนผ่านการออกหุ้นกู้เฉลี่ยอยู่ที่ 4.7% ต่อปี ดังนั้นผลตอบแทนของกองทุนน่าจะมากกว่านี้เล็กน้อย กฟผ. จะลงทุน 25% อย่างน้อย 5 ปี" นายสุนชัย กล่าว
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ ในฐานะที่ปรึกษาทางการเงิน ผู้จัดการการจัดจำหน่ายและรับประกันการจำหน่าย คาดว่า กองทุนจะสามารถเสนอขายหน่วยลงทุนได้ประมาณปลายเดือน มิ.ย. นี้ โดยจะสำรวจความต้องการนักลงทุนเพื่อกำหนดราคาเสนอขายในช่วงกลางเดือน มิ.ย.